Ellen Trane Nørby (V), 2013-10-03:
Jeg vil egentlig også gerne spørge til den del, der så handler om søberedskabet og redningsberedskabet.
En ting er udskibning af eventuelle uranforekomster, noget andet er en generel udskibning fra mine- og råstofindustrien i Grønland, hvor der jo også på det seneste har været en stor kritik af både det danske beredskab på området, men også det generelle beredskab på området.
Nu kunne vi høre på IA's ordfører, at det er en sag, som man vil bringe op over for regeringen i forbindelse med finanslovsforhandlingerne.
Nu er det jo sådan, at fru Doris Jakobsens parti også er en del af det parlamentariske grundlag for regeringen, men der var ikke noget i ordførerens tale om, hvilke krav man på det område vil stille til regeringen, når man vil indgå i finanslovsforhandlingerne.
Der synes jeg egentlig det kunne være interessant at vide, om det er, fordi man ikke prioriterer det område.
Jeg havde faktisk glædet mig til debatten i dag, for jeg havde håbet, at det ville give os en mulighed for at diskutere, hvordan vi hver især foreslår at løse Danmarks store og reelle udfordringer, nemlig at Danmark er udstyret med en meget tung ballast i den globale konkurrence med verdens største offentlige sektor og verdens højeste skattetryk.
Jeg havde håbet på en debat, der gav svar på Danmarks udfordringer, svar på, hvordan vi kan sikre, at det kan betale sig at arbejde, svar på, hvordan vi sikrer, at der er arbejdspladser til dem, der mangler et arbejde, og hvordan vi kan sikre, at vi også i fremtiden har et stærkt velfærdssamfund, men de svar lyttede man forgæves efter hos statsministeren.
Den socialdemokratiske ordførers tale viste med al tydelighed, hvor regeringens fokus ligger.
Hr. Magnus Heunicke nævnte ordet Venstre 18 gange i sin tale, tak for det.
Men hvor mange gange sagde han vækst – ikke nulvækst, men økonomisk vækst?
Det gjorde han nul gange.
Hvor mange gange sagde han arbejdspladser – ikke tabte arbejdspladser, men nye arbejdspladser til de mange, der mangler et arbejde?
Det gjorde han én gang.
Og statsministeren kørte i samme rille.
Derfor synes jeg egentlig, at det er på sin plads med en anden runde i debatten, så vi kan diskutere, hvordan vi bringer Danmark fremad.
Jeg tror egentlig, at danskerne forventer løsninger i stedet for bagudskuende historieforfalskning og -forvanskning, som vi har hørt det fra flere af de røde ordførere i dag.
Venstres svar på, hvordan vi bringer Danmark fremad, er klart.
Vi ønsker at genskabe vækst og arbejdspladser i Danmark ved at drive skatter og afgifter ned.
Det var godt, da vi sidste år enedes med regeringen om skattelettelser.
Det var godt, at regeringen i foråret efter mere end 1 års afvisninger sagde ja til Venstres forslag om at lave en vækstpakke.
Det var godt, men det løser ikke alle Danmarks problemer.
Så lad os dog tage endnu et skridt i den rigtige retning til næste år og i 2015 og i 2016 og i 2017.
I Venstre bekymrer vi os om de mange danskere, der fortsat mangler et arbejde.
Vi går op i at bevare de danske produktionsvirksomheder, som i disse år overvejer at flytte til udlandet, fordi det simpelt hen er blevet for dyrt at producere i Danmark.
I dag har 330.000 danskere reelt ikke et økonomisk incitament til at arbejde.
Det synes vi er et problem.
Der skal handling, reformer, sænkede omkostninger og mere til, hvis vi skal sikre, at vores børn har de samme muligheder som dem, vi er vokset op med.
Der skal sadles om, hvis vi vil skabe vækst og flere private arbejdspladser.
For Venstre handler et velfungerende velfærdssamfund ikke isoleret set om antallet af offentligt ansatte, men derimod om kvaliteten af den undervisning, vi har i skolerne, om kvaliteten af den service, den ældre dame får, og om behandlingerne på vores sygehuse reelt helbreder og redder liv.
Og på trods af at regeringen sidste år reducerede antallet af offentligt ansatte med 9.100, holder Socialdemokraterne, SF og Radikale Venstre krampagtigt fast på, at et velfærdssamfund skal måles på, om der står Horsens Hjemmeservice eller Hansens Hjemmeservice på ryggen af den ansatte, der kommer ud til den ældre medborger.
Når regeringen vil gøre verdens største offentlige sektor endnu større, vil vi i stedet for investere i private arbejdspladser, for vi ved, at privat vækst er forudsætningen for, at vi har råd til vores velfærdssamfund, er forudsætningen for, at vi får Danmark ud af lavvæksten, er forudsætningen for, at vi sikrer, at der er folk, der i dag mangler et arbejde, der kan få et arbejde.
Venstre har helt konkret med vores finanslovsforslag vist, hvordan vi kan skabe råderum til at lette skatter og afgifter med 5 mia. kr. til næste år, og selv hvis man tager udgangspunkt i regeringens eget finanslovsforslag, er der råd til nogle små, men nødvendige fremrykninger af skattelettelserne.
Derfor ville det da være dejligt, hvis vi 3 år i træk kunne enes om at sænke skatterne her i landet, hvis vi kunne enes om at fortsætte reformerne og vækstinitiativerne, så vi kan skabe flere arbejdspladser i Danmark.
Det er derfor, vi foreslår, at vi fremrykker vækstaftalen fra foråret.
Så jeg vil sige til regeringen: Jeg er sikker på, at danskerne går mere op i fremtidens løsninger end bagudskuende forfalskninger, så drop Enhedslisten, Venstre er klar, vores tilbud står ved magt.